Kelner vermoor toe hy glo met bestelling draai | Netwerk24
Kelner vermoor toe hy glo met bestelling draai
'n Kliënt wat 'n kelner in Frankryk doodgeskiet het omdat hy glo te lank met 'n bestelling gedraai het, word steeds gesoek.
Die voorval het Vrydagaand in 'n pizza-en-toebroodjiewinkel in die Noisy-le-Grand-gebied, sowat 15 km buite Parys se middestad, gebeur.
Die kliënt het weggehardloop nadat hy die kelner met 'n handwapen geskiet het, berig die BBC.
Die 28-jarige kelner, wat in die skouer getref is, het op die toneel gesterf nadat paramedici nie sy lewe kon red nie.
Volgens 'n ooggetuie het die kliënt sy humeur verloor omdat sy bestelling te lank geneem het.
Die restaurant het glo 'n paar maande gelede oopgemaak, berig BBC.
Die aanklaer se kantoor in die naburige Bobigny het aan CNN bevestig dat die motief vir die moord oënskynlik die kliënt se ongeduld was omdat hy gemeen het dat hy te lank vir sy toebroodjie wag.
Die verdagte was teen Dinsdag nog nie aangekeer nie.
The Guardian berig hoewel misdaad – soos dwelmhandel en die onwettige drink van alkohol in die openbaar – in die omliggende gebied voorkom, sê 'n plaaslike inwoner dat daar nog nooit voorheen probleme by die eetplek was nie.